Edvin Marton

Edvin Marton (Csűri Lajos, Nagyszőlős, 1974. február 17. –) Sport Emmy-díjas magyar hegedűművész és zeneszerző. Népszerűségét a crossover (modern klasszikus) stílusban előadott szerzemények, a 2006-os téli olimpiai játékok műkorcsolya bajnokságon két olimpiai bajnoki címet elért produkcióhoz írt zenéi és a gáláján való élő szereplése hozták meg.

Élete 
Apai nagyanyja, Marton Ilona – aki meghalt, amikor ő 6 éves volt – családi nevét vette fel 2003-ban. Édesanyja és édesapja is viski. Szülei zeneiskolai tanárok voltak. Édesapja, Csűry Lajos magyar, édesanyja ukrán származású. Húga Andrea, zongoraművész. Szüleivel azért költöztek Budapestre, hogy 17 évesen a Zeneakadémián tanulhasson tovább. Családja később Vácot választotta lakóhelyéül.

Tiszaújlakon járt általános iskolába. Először ötévesen vett a kezébe hegedűt, de a vonót már háromévesen tarthatta. Hétévesen már Mozart hegedűversenyeit játszotta. Első koncertjén – 1986 novemberében – tizenkét évesen a Moszkvai Szimfonikusokkal játszott. 1983–1990 között a Csajkovszkij Állami Konzervatóriumban (Moszkva) tanult, majd 1990-től – miközben ösztöndíjjal 1994-ben Juilliard School of Music (New York), 1995-ben pedig a bécsi zeneakadémián tanult egy-egy évet – a Liszt Ferenc Zeneművészeti Főiskola különleges tehetségek tagozatára járt, ahol 1997-ben végzett hegedűművész szakon. A Berlini Filharmonikusoknál debütált, de már a kilencvenes évek második felében fellépett a washingtoni Kennedy Centerben is, 1995-ben pedig a Carnegie Hallban koncertezett. 1996-ban a Magyar Rádió és Televízió Szimfonikus zenekarának szólistája volt. Első lemeze 1996-ban jelent meg a Hungarotonnál. Első ölálló, nemzetközi elismerését 1997-ben kapta. Számos kétely övezte azt a hegedűt, amellyel – több hangszere közül – bizonyos alkalmakkor azóta játszik. Saját elmondása szerint egy svájci banknak köszönhetően élete végéig szóló használatra kapott Stradivari-hegedűt, melyet minden alkalommal testőrök vigyáznak és csak nagyszabású produkcióra kapja meg, mert a szállítása nagyon költséges. 2014-ben a Violin Assets GmbH német bázisú cég 10 évi használatra – körülbelül 200 hegedűs és zenekar közül kiválasztva – neki adományozta az “ex-Leopold Auer” megnevezésű Stradivariust.

A nyolcvanas években még L. Edvin Csűry néven, elsősorban komolyzenei művekben működött közre és jelent meg lemezeken, majd a kilencvenes években, németországi fellépései során kezdte el használni az Edvin Marton nevet.

New Yorkban ismerkedett meg a crossover stílussal és ezután váltott a klasszikusból ebbe az irányba. Az első show-jellegű bemutatóját – amelyben a klasszikus zene és a „virtuóz hegedűiskola” hagyományait modern, könnyűzenei hangzással ötvözte – akkori svájci menedzsere, Andreas Camenzind segítségével hozta létre Magic Stradivarius címmel. 2000 telén már ezzel a repertoárral aratott sikert Európa-szerte. Ekkor alapította meg a 'Pearls of Classics' kamarazenekart, melynek húsz hölgy tagja volt, majd 2004-ben a Monte Carlo Orchestra nevű, öt lányból álló zenekart, akikkel 2006-tól a Budapest Balettel közös Stradivarius Koncert Showval járta a világot, mellyel az azonos című lemezét népszerűsítették. A multinacionális BMG hanglemezkiadó 2001-ben szerződtette, mely együttműködésből született meg a Strings 'n' Beats című albuma.

Elsősorban – a 2006-os torinói olimpiai játékokon – Jevgenyij Pljusenko révén vált ismertté, pedig a Művészet a Jégen (Art on Ice) című zeneművet még 25 éves korában szerezte a Zürichben működő világhírű jégrevü nyitózenéjeként – Pljuscsenkóval itt találkozott. A 2006-os siker után a világbajnok korcsolyázóval közösen hozták létre a Királyok a Jégen (Kings on Ice) showt, amit számos helyen előadtak. Többek között Pavuk Viktória, Stéphane Lambiel és a Totymjanyina–Marinyin páros, de Sebestyén Júlia is korcsolyázott már a zenéjére, ezért a „korcsolyázók hegedűseként” is emlegetik. 2008-ban hegedűkíséretével részese volt az 53. Eurovíziós Dalfesztivál győztesének, az orosz Dima Bilan Believe Me című dalának is, miközben mellettük Jevgenyij Pljuscsenko korcsolyázott.

2005 októbere óta tagja a Tehetséges Magyarország Alapítvány testületének, az úgynevezett Tehetség Tanácsnak.
2009-ben újjászervezte a Bécsi Strauss Zenekart (Vienna Strauss Orchestra), aminek 2015-ben, Amerikából hazatérve a zenei vezetőjének kérték fel. 2013-ban egy kétéves zenei szerződés miatt költözött Miamiba családjával.

Világszerte turnézik és többek között olyan előadókkal lépett már színpadra, mint Seal, Zucchero, vagy a Supertramp és Gloria Gaynor.

2008-ban jelent meg az "A hegedű hercege, Edvin Marton titkos élete.” című életrajzi könyv – Victoria Rose tolmácsolásában –, melyet angol, magyar, román és orosz nyelven is kiadtak.

Felesége a 2005-ben a Miss Balaton cím elnyerésével ismertté vált Gombosi Adrienn, akivel 2009-ben házasodtak össze. Az azóta már privát séf, ételstylist és receptíró Marton Adriennel két gyermekük van, Maxim (2009) és Noel (2011).

Öt nyelven beszél: magyarul, ukránul, oroszul, angolul és németül.

Eredményei 
 Soros Alapítvány - Special studies grant (a Julliard Schoolra felvételt nyertként, 1994)
 Centre d'Arts Orford nemzetközi hegedűverseny - első díj (megosztva Alekszandr Trosztyanszkijjal; Orford - Kanada, 1996)
 Centre d'Arts Orford nemzetközi hegedűverseny - első díj (Orford - Kanada, 1997)
 Foyer des Artistes nemzetközi verseny - Golden Violin (Róma, 1997)
 Bartók Béla-emlékdíj (a Herendi Porcelánmanufaktúra döntése értelmében sokrétű tevékenységéért, 2006)

 Sport Emmy-díj zeneszerzői kategória (a 2005-ös Műkorcsolya Világbajnokságra komponált muzsikáért az azt közvetítő ESPN amerikai tévétársaság sportcsatornájának jelöltjeként, 27. díjátadó ünnepség New York, 2006)
 A 2008-as Eurovíziós Dalfesztiválon részt vett az orosz énekes, Dima Bilan győztes produkciójában
 26. Milánói Nemzetközi FICTS Filmfesztivál - Guirlande d’Honneur (Jevgenyij Pljuscsenkoval, 2008)
 ZD ("Звуковая Дорожка") díj (Jevgenyij Pljuscsenkoval, a Believe című videóklipben való közreműködésért Dima Bilan partnereiként, 2008)

Megjelent CD-k 
L. Edvin Csűryként:
 1996 – Sarasate (Simon Béla zongoraművésszel, Hungaroton Classical Diamonds)
 1997 – Sándor Szokolay (Szokolay Sándor hanglemezén, Hungaroton Classic)
 1998 – Konyus, Davidov, Glazunov (az Orford Arts Centre nemzetközi verseny győzteseinek felvétele, Chandos Records)
Mint Edvin Marton, szerzőként is:
 2001 – Strings'n'beats (BMG Ariola Classics)
 2004 – Virtuoso (Magic Stadivarius)
 2006 – Stradivarius (Bross Music, közreműödött a Monte Carlo Orchestra)
 2010 − Hollywood (United Artists Records)

Film, videó 
 2005 – Live on ice (DVD-felvétel / Evgeny Plushenko, Edvin Marton, Magic Stradivarius Records)
 2005 – Marton Edvin koncert (a Thália Színházban)
 2008 – Dima Bilan: Believe (videóklip)
 2010 – Panelák (tévésorozat, epizód címe: Handra)
 2015 – Winter on Fire (magyarul: Tűz tele; közreműködő - szólóhegedűs; dokumentumfilm)

Megjegyzések

Hivatkozások

Források 
 
  Retkes Attila: Edvin Marton átlépte a határokat - 2003. február 27
  Urbán Klára: A hegedű HERCEGE - 2008. május 9.
  Bio  (forrása: Prince of the Violin - The Secret Life of Edvin Marton - 2008.), edvinmarton.mysteria.cz - fan page 
  Életrajz Edvin Marton hivatalos orosz honlapján 
  Edvin Marton és Walkó Csaba (Compact Disco), infoajka.hu - 2012. október 14.

További információk 
 Hivatalos oldal 
 
 Linkgyűjtemény Edvin Martonról
  
 
 Nádori Attila, Magi István, Végső Zoltán: Edvin Marton és a Stradivari  (levélváltás hangszerügyben), ÉS XLVIII. évfolyam 19. szám - 2004. május 7.
 Bibliográfia - Edvin Marton, music.hu - 2003. márc. 1.
 Zsurkán Mariann Hegedűs a csúcson Hetek magazin (X/10) - 2006. március 10.
 Mindenkinek van egy ára  Haszon magazin online - 2006. dec. 20.
 Edvin Marton musormegrendeles.hu / Hangszeres produkciók - 2008. jan. 23.
 Edvin Marton gyémánt hegedűje, flptv.hu - 2015. október 14.
 Szabad hozzáférésű műsorok Edvin Marton szereplésével a NAVA.hu-n
  a FOX 11 Los Angeles hivatalos YouTube csatornáján - 2014. november 20.

Magyar hegedűsök
Nevet változtatott magyar személyek
Magyar poliglottok
Magyar zeneszerzők
1974-ben született személyek
Kárpátaljai magyarok
Élő személyek